གསར་འགྱུར་སྨྱན་བྱད་ཁག་དང་རྒྱལ་སྤྱིའི་སྤྱི་ཚོགས་སུ་ཨ་རིའི་སྲིད་འཛིན་ཁྲོ་རྒན་གྱིས་ཚོང་དམག་བསླངས་པ་དང་བརྒྱབས་པ་སོགས་གླེང་གིན་ཡོད་མོད།ཡང་དག་པར་བཤད་ན་ཁྲོ་རྒན་གྱིས་རྒྱ་ནག་གཞུང་གི་ལོ་མང་རིང་མངོན་ལྐོག་གཉིས་སུ་ཨ་རིས་གཙོས་ནུབ་ཕྱོགས་རྒྱལ་ཁབ་ལ་ཚོང་དམག་བསྟུད་མར་བརྒྱབས་པར་གདོང་ལེན་དང་ཕར་རྒོལ་བྱས་པ་ཞིག་ཡིན།ཁྲོ་རྒན་གྱིས་ཚོང་དམག་ཁྲོད་ང་ཚོ་ཕམ་ཟིན་པ་རེད་ཅེས་གསུངས་པ་ལས་ཨ་རྒྱའི་བར་གྱི་ཚོང་དམག་དེ་ཁ་སང་དེ་རིང་ལངས་པ་ཞིག་མིན་པ་མཚོན་ཡོད།ཚོང་དམག་ག་དུས་ནས་མགོ་ཚུགས་པ་དང་བསླངས་མཁན་སུ་ཡིན་མིན་ལ་མ་ལྟོས་པར།ཨ་རྒྱའི་དཔལ་འབྱོར་དོ་མི་མཉམ་པའི་འབྱུང་རྩ་དེ་རྒྱ་ནག་གཞུང་གི་དཔལ་འབྱོར་སྲིད་ཇུས་ལ་ཐུག་ཡོད་པས།སྦྲུལ་མདུད་སྦྲུལ་བཤིག་གི་དཔེ་ལྟར།རྒྱ་ནག་གིས་གཡོ་སྒྱུ་དང་ཟོལ་སྦྱོར་དོར་ནས་གནད་དོན་ལ་གདོང་ལེན་ཡག་པོ་བྱས་ན་ད་གཟོད་གྲོས་མོལ་ཡོང་སྲིད་པ་ལས།ཨ་རི་ནས་ཨ་སྒོར་ཁྲག་ཁྲིག་བདུན་གྱི་ཚོང་ཟོག་ཉོ་རྒྱུ་ཡིན།ཨ་རིས་གནད་དོན་གཞན་གཅིག་ཀྱང་གླེང་མི་ཆོག་ཅེས་པའི་བཅིངས་གཅོད་ཀྱི་སྲུད་ཇུས་ནི་རང་ཆེ་རང་རློམ་གྱི་སེམས་ཁམས་འབའ་ཞིག་ཡིན་ན།དེ་འདྲའི་བཙན་ཧམ་གྱི་བྱ་སྤྱོད་ཀྱིས་གནད་དོན་ཐག་གཅོད་ལ་ཕན་པ་མེད་པ་མ་ཟད་རང་ཇུས་མིར་བསྐུར་ཆག་སྒོ་རིན་ཉོས་སུ་འགྲོ་མི་སྲིད་པ་མིན།